
ΚΩΣΤΑΣ ΕΥΑΓΓΕΛΑΤΟΣ, ΠΑΝΣΕΛΗΝΟΣ ΣΤΟΝ ΚΗΠΟ 2026. 
ΤΟ ΕΙΚΑΣΤΙΚΟ ΚΑΙ ΛΟΓΟΤΕΧΝΙΚΟ ΔΡΩΜΕΝΟ ΤΟΥ ΑΥΓΟΥΣΤΟΥ ΣΤΟ ΑΡΓΟΣΤΟΛΙ ΤΗΣ ΚΕΦΑΛΟΝΙΑΣ.

Την Παρασκευή 28 Αυγούστου 2026, ώρα 9:30 μ.μ. θα πραγματοποιηθεί στη Σύγχρονη Πινακοθήκη Villa Ροδόπη, η ετήσια επτανησιακή βεγγέρα "Πανσέληνος στον κήπο". Την δημοφιλή εκδήλωση, που απέκτησε διεθνή εμβέλεια, επιμελείται επί 26 χρόνια ο ζωγράφος, ποιητής, εικαστικός περφόρμερ, θεωρητικός της τέχνης Κώστας Ευαγγελάτος, επίσημος εκπρόσωπος του Φιλολογικού Συλλόγου "Παρνασσός" στην Κεφαλονιά, μέλος του Επιμελητηρίου Εικαστικών Τεχνών Ελλάδος, μέλος του Δ.Σ. της Εθνικής Εταιρείας Ελλήνων Λογοτεχνών, μέλος του Δ.Σ. του Ελληνογαλλικού Συνδέσμου και άλλων σημαντικών πολιτιστικών φορέων. 
Φέτος η βραδιά είναι αφιερωμένη στην πολιτική ποίηση. Θα ακουστούν χαρακτηριστικά ποιήματα κορυφαίων ποιητών, όπως του Βλαδίμηρου Μαγιακόφσκι, του Φεντερίκο Γκαρθία Λόρκα, του Ναζίμ Χικμέτ, του Μαχμούντ Νταρουίς, του Σαλίχ Ελ Κασέμ, του Κ. Π. Καβάφη, του Γιάννη Ρίτσου, του Τάσου Λειβαδίτη και άλλων σημαντικών Ελλήνων και ξένων λογοτεχνών, με άξονα το όραμα της δικαιοσύνης και της ειρήνης. 
Ποιήματα θα ερμηνεύσουν ο Δρ. Φίλιππος Νικολόπουλος, καθηγητής Κοινωνιολογίας ΕΚΠΑ, λογοτέχνης, διευθυντής του Ελεύθερου Πανεπιστημίου του Φ.Σ. "Παρνασσός", ο Ηλίας Τουμασάτος, Δρ. Ιστορίας της Λογοτεχνίας Ιόνιου Παν/ μίου, εκπαιδευτικός, συγγραφέας, ο Ηλίας Καρόγλας, μέλος θεατρικής ομάδας Ε.Ρ.Ε.Τ.Α., η Χριστίνα Τσιμάρα, εκπαιδευτικός και ο Κώστας Ευαγγελάτος ως εισηγητής.
 
(Σημειωτέον ότι πέρυσι στα επετειακά 25 χρόνια του θεσμού πραγματοποιήθηκε ένα μοναδικής ποιότητας μουσικό δρώμενο από διεθνείς καλλιτέχνες. Τίτλος του ήταν: "Μια σερενάτα για δύο νησιά", μια πρωτότυπη, τρυφερή μουσική σύλληψη των José Salazar (ο Χοσέ Σαλαζάρ είναι διευθυντής ορχήστρας στην Ε.Λ.Σ. και του Thibault Vieux, Βιολιστή, μέλους της ορχήστρας της Όπερας των Παρισίων (Παλαί Γκαρνιέ). Επρόκειτο για Αφιέρωμα στην νήσο Μαργαρίτα της Καραιβικής και το νησί της Κεφαλονιάς του Ιονίου. Με φωνή, κιθάρα, βιολί και cuatro, ένα παραδοσιακό όργανο της Βενεζουέλας, ερμήνευσαν με ιδιότυπους τονικούς συνδυασμούς την πολιτιστική αύρα των πανέμορφων νησιών προκαλώντας ενθουσιασμό και αξέχαστη αισθητική συγκίνηση σε όλους. )

Την λίθινη "Μωβ Σκηνή" και τον κήπο φέτος κοσμούν νέα γλυπτά και εικαστικές κατασκευές. Ανάμεσα τους συνθέσεις  του Απόστολου Λάβδα, του Τάκη Λουκάτου, του Ντάνυ Μαρτζώκα, του Βαγγέλη Τζίνη, του Δημήτρη Ψωμοδότη, της Νόρας (Σταματιάδου) κ.α. 
Η Εκδήλωση στα πλαίσια της εικαστικής έκθεσης «Μορφοπλαστικές Αναπλάσεις» του Κώστα Ευαγγελάτου, η οποία  θα διαρκέσει μέχρι τις 12 Σεπτεμβρίου 2026, έχει την τιμητική Αιγίδα του Ομίλου UNESCO Πειραιώς και Νήσων και της International Action Art. 
ΣΥΓΧΡΟΝΗ ΠΙΝΑΚΟΘΗΚΗ VILLA ΡΟΔΟΠΗ
Ι. ΜΕΣΟΛΩΡΑ 7,  τέρμα ΒΥΡΩΝΟΣ.
ΕΙΣΟΔΟΣ  ΕΚΔΗΛΩΣΗΣ  «ΚΗΠΟΣ ΤΟΥ ΧΑΡΙΛΑΟΥ»  ΑΠΟ ΜΑΝΤΖΑΒΙΝΟΥ 12.
28 100 ΑΡΓΟΣΤΟΛΙ.

